b'\n_START_ARTICLE_\nG\xc3\xb6ttingenin k\xc3\xa4sikirjoitus\n_START_PARAGRAPH_\nG\xc3\xb6ttingenin k\xc3\xa4sikirjoitus on varhaisin tunnettu kokonaan modernille shakille omistettu ty\xc3\xb6. Latinaksi kirjoitettua 33-sivuista k\xc3\xa4sikirjoitusta s\xc3\xa4ilytet\xc3\xa4\xc3\xa4n G\xc3\xb6ttingenin yliopistossa Saksassa. Sivut 1\xe2\x80\x9315 k\xc3\xa4sittelev\xc3\xa4t shakkiavauksia, sivu 16 on tyhj\xc3\xa4 ja sivut 17\xe2\x80\x9331 sis\xc3\xa4lt\xc3\xa4v\xc3\xa4t 30 shakkiongelmaa diagrammeineen ja ratkaisuineen._NEWLINE_K\xc3\xa4sikirjoituksen tekij\xc3\xa4st\xc3\xa4 tai kirjoitusajankohdasta ei ole selvyytt\xc3\xa4, mutta sen on arveltu olevan per\xc3\xa4isin joko vuosilta 1500\xe2\x80\x931505 tai vuodelta 1471. K\xc3\xa4sikirjoituksessa k\xc3\xa4ytet\xc3\xa4\xc3\xa4n jo modernin shakin s\xc3\xa4\xc3\xa4nt\xc3\xb6j\xc3\xa4, joita ei erikseen selitet\xc3\xa4, joten s\xc3\xa4\xc3\xa4nt\xc3\xb6jen on oletettu jo vakiintuneen sen kirjoittamisen aikaan.'